
Hvordan glemme ord som ikke ville gjort så vondt om du ikke visste det var sant og hvordan glemme én, som bare husker deg iblant?

 

SIRI NILSEN


De viktigste personene:

Elen Marie Jespersen, f. 1872, seriens hovedperson

Trym og Embrik Jespersen, f. 1880, Elen Maries eneggede tvillingbrødre

Åsa Jespersen, f. 1850, Elen Maries mor, syerske

Lavrans Jespersen, f. 1848, Elen Maries far, sjømann

Peder Jespersen, f. 1845, sadelmaker og bøkker, Elen Maries onkel

Olava Jespersen, f. 1846, Peders kone

Jørgine Ohlson, f. 1872, Elen Maries venninne

Sander Ohlson, gift med Jørgine, sjømann

Jon Conrad Gregersen, f.1866, småkriminell og tvangsarbeider

Maja, forvirret kvinne

Armand Bremer, skipsreder

Katinka Bremer, skipsrederens hustru

Andreas Bremer, Katinka og Armands sønn

Cecilie Dreyer, velstående frøken fra Kristiania


Slik sluttet forrige bok:

Elen Marie gikk langsomt bortover gaten med armene om seg og stirret ned i bakken mens hun grublet på det Vårinn hadde sagt. Hvorfor hadde hun bestemt seg for ikke å reise hjem? Det var ikke bare det at hun manglet følelser for barnet, det var noe annet. Du forstår ingenting, hadde hun sagt. Hva mente hun med det?

Elen Marie grublet og tenkte, men hun fant ingen svar. Plutselig hørte hun raske skritt bak seg. Hun kastet et blikk over skulderen og fikk se en mørkkledd mann med hatten trukket ned over øynene komme gående. Det var mannen hun hadde sett foran Hospitalet, og det var ingen tvil om at han fulgte etter henne.

Hun satte opp farten. Det samme gjorde den fremmede. Hun kjente en voksende uro da hun merket at han tok henne igjen. Hvem var han, og hva ville han med henne? Husene sto tett her, og det var fremdeles lyst, men det var ingen ute. I enkelte hus sto vinduene åpne, men hun var usikker på om noen ville høre henne om hun skrek.

Hun gispet da mannen grep tak i armen hennes idet han nådde henne igjen.

– Gå rolig, jeg skal ikke gjøre deg noe, jeg vil bare snakke med deg, hvisket han inn i øret hennes.

Hun nikket, stum av redsel, da han dro henne med seg bak Petrikirken.

Sommeren 1891

Elen Marie stålsatte seg for redselen som fylte henne da den fremmede tvang henne med seg bort til Petrikirken. Bak veggen i skjul for forbipasserende, stilte han seg foran henne med hendene på skuldrene hennes. Det snørte seg i halsen og det ble vanskelig å puste. Ville han ta henne med vold før han drepte henne? Hun svelget og stålsatte seg i et forsøk på å holde seg rolig.

– Jeg skal slippe deg, men lov meg at du ikke skriker. Jeg skal ikke gjøre deg ille, sa han lavt.

Elen Marie nikket med bankende hjerte. Han løsnet langsomt grepet om henne, og dro den ene hånden over haken mens han betraktet henne. Hun hev etter pusten. Pulsen roet seg, og da hun møtte blikket hans, så hun noe som lignet anger i det. Han var ung og vakker, mørk i håret, og enkelt, men pent kledd. Han måtte tilhøre den bedrestilte delen av befolkningen, tenkte hun. Klærne var av god kvalitet og han virket dannet, til tross for at han hadde fulgt etter henne.

– Hvem er du, og hva vil du meg? sa hun så rolig hun maktet, men hun hørte selv at stemmen skalv.

– Jeg beklager at jeg skremte deg, jeg burde ikke ha gjort det, jeg har aldri gjort noe slikt før. Jeg sverger på at jeg ikke skal gjøre deg noe. Stemmen var beklagende. – Men jeg måtte snakke med deg. Lov meg at du lytter til det jeg har å si, så skal jeg la deg gå.

Elen Marie nølte, men hun la merke til noe sårt i de gråblå øynene, og bestemte seg for å stole på ham. Det var ingen ondskap i blikket, bare fortvilelse. Hun nikket. – Jeg lover å lytte, men hva kan vi ha å snakke om? Jeg har aldri sett deg før.

– La oss sette oss først. Han nikket mot en benk med avskallet maling som sto inntil den mørke murveggen.

Elen Marie satte seg ytterst på benken og la hendene i fanget. Den fremmede lente seg frem og la albuene på knærne mens han stirret på trærne foran dem.

– Hvem er du? gjentok Elen Marie.

Han snudde seg mot henne.

– Jeg heter Ansgar Holmsen. Det er Vårinn jeg vil snakke med deg om. Jeg så deg sammen med henne utenfor Hospitalet.

Elen Marie så mistenksomt på ham.

– Kjenner du Vårinn?

Et lite, men ømt smil kom til syne rundt munnen hans.

– Det gjør jeg.

– Hvordan har det seg at du kjenner henne?

– Det er en lang historie, sukket han. – Jeg har vært bortreist lenge, og da jeg kom hjem, ble jeg fortalt at hun var død, at hun hadde kastet seg i sjøen fordi hun var med barn. Men en dag jeg gikk forbi her fikk jeg øye på henne. Og da jeg så dere sammen i dag, visste jeg at jeg måtte snakke med deg.

– Men … jeg forstår fremdeles ikke … hva har du med Vårinn å gjøre? Noe begynte å demre for henne, men hun skjøv tanken raskt bort. – Hvis du kjenner henne, kan du vel bare gå og snakke med henne?

– Jeg er ikke sikker på om hun vil se meg. Jeg skal fortelle deg alt, men du må love meg at du vil spørre henne om hun vil treffe meg? Si at jeg ikke ville ha reist fra henne om jeg hadde visst at hun var med barn.

Elen Marie så undrende på ham.

– Er det du som er faren til barnet hennes?

– Det stemmer, sa han alvorlig. – Har hun ikke fortalt om meg?

– Jeg hjalp barnet til verden, men hun ville ikke fortelle hvem som er faren. Ikke til noen.

– Ble det en gutt eller jente?

– Det ble en jente, og hun er nydelig. Men jeg tror det er best du forteller meg alt fra begynnelsen, sa hun rolig.

Han trakk pusten og begynte å fortelle.

– Vårinn var tjenestepike hos mine foreldre. Allerede første gang jeg møtte henne, visste jeg at det var henne jeg ville gifte meg med, og ingen andre, men mine foreldre fant ikke Vårinn god nok til å bli min hustru. Min far eier en stor forretning i Kirkegaten og er en av byens velstående handelsmenn. Det er meningen at jeg skal overta forretningen når far en dag ikke orker mer. En dag ble jeg sendt bort til onkel fordi de trengte min hjelp til å åpne en forretning. Jeg lovet Vårinn at vi skulle gifte oss når jeg kom hjem, uansett hva foreldrene mine sa. Vi sa ingenting til mor og far om disse planene, vi ble enige om å vente til jeg kom hjem. Da jeg reiste, visste jeg ikke at min mor hadde avslørt oss, og at det var grunnen til at de ba meg reise. Jeg kom hjem for et par måneder siden. Da jeg spurte etter Vårinn, fortalte mor at hun hadde sett oss sammen og lyttet til hva jeg lovet henne. Vårinn ble kastet ut av huset etter at jeg dro og fikk beskjed om at hun aldri måtte oppsøke meg igjen. En tid senere kom Vårinn tilbake og fortalte at hun ventet mitt barn, men mor nektet å slippe henne inn. Senere på høsten ble en ung kvinne funnet død i fjorden. Foreldrene mine antok at det var Vårinn, og at hun hadde kastet seg i sjøen fordi hun var med barn. Mor ba meg glemme henne og finne meg en hustru av god familie.

Han sukket, og Elen Marie kunne se hvor sterkt disse minnene smertet ham. Hun forsto at han virkelig brydde seg om Vårinn.

– Etter at jeg kom hjem, har jeg gått forbi anstalten av og til i håp om å treffe noen som kunne fortelle meg mer om det som hadde hendt. Jeg har sett Vårinn et par ganger, men jeg var ikke sikker på om det var henne, eller om det bare var en som lignet. Da jeg så deg sammen med henne, ble jeg sikker. Jeg forsto at mor og far hadde løyet for meg. Mor måtte til slutt innrømme at hun visste at Vårinn levde, og at hun sonet en dom for tyveri. Det er så ille, og jeg skammer meg så over alt som har skjedd. Hvordan står det til med Vårinn? Er hun ved god helse?

– Hun ble veldig syk etter fødselen og lå lenge på Hospitalet. Men hun har det bra nå, og har snart sonet ferdig dommen hun fikk. Det går rykter om at hun forsøkte å drukne seg, men det er ikke sant. Det var et uhell. Hun mistet balansen og falt.

– Hvordan vet du det?

– Fordi jeg så hva som hendte. Sammen med to sjømenn fikk vi henne opp av vannet før det var for sent.

– Så jeg har deg å takke for at hun lever, smilte han. – Og hvor er barnet nå?

– Vårinns foreldre tar seg av det inntil hun er frisk nok til å ta vare på barnet selv, sa Elen Marie. At Vårinn ikke hadde planer om å reise hjem, fikk hun selv fortelle ham. Men kanskje hun forandret mening nå som Ansgar hadde kommet hjem? Hun håpet det. Barnet trengte foreldrene sine, og Ansgar kunne gi dem et godt hjem.

– Vil du gjøre meg den tjenesten og si til henne at jeg elsker henne og vil snakke med henne?

– Det skal jeg gjøre, men jeg lover ingenting, sa Elen Marie. – Du må huske at Vårinn er preget av oppholdet her og det hun har vært gjennom. Hun mistet lysten til å leve en stund, men det ser ut til å gå bedre med henne nå.

– Hvis jeg bare kunne få henne til å tro på at jeg elsker henne og at mor løy for henne den kvelden hun kastet henne ut. Mor fortalte henne at jeg skulle gifte meg og hadde reist for å hente min kommende hustru.

– Jeg er glad for å ha truffet deg. Kanskje blir det lettere for Vårinn nå som du har kommet tilbake? Hva ønsker du selv å gjøre?

– Jeg vil ta henne med meg hjem og forlange at mine foreldre forteller sannheten om det som hendte. Om mine foreldre ikke vil gi oss sin velsignelse, reiser vi herfra og bosetter oss et annet sted. Jeg vil ta meg av henne og barnet vårt, det finnes ikke noe viktigere. Jeg burde ha reist hjem før, men jeg ble hele tiden holdt tilbake av min onkel. Det var alltid ett eller annet han måtte ha hjelp til. Til slutt orket jeg ikke mer og reiste hjem. Jeg fortalte ham at jeg hadde en pike som ventet på meg.

– Kjenner han til historien om Vårinn?

– Jeg fortalte ham om Vårinn, og da innrømmet han at mor hadde skrevet til ham før jeg reiste hjemmefra og fortalt at jeg ikke måtte komme hjem før jeg hadde glemt henne. Men onkel forsto til slutt at jeg mente alvor med Vårinn og ønsket oss lykke til. Han giftet seg selv med en kvinne som sto under ham i rang, men han elsker henne likevel.

Det ble stille en stund før Ansgar brøt tausheten: – Jeg skammer meg slik for at jeg skremte deg, kan du tilgi meg? Det var klønete av meg. Jeg har virkelig ikke for vane å gå rundt og skremme livet av unge kvinner.

– Selvfølgelig kan jeg tilgi deg, men hvorfor stanset du meg ikke da jeg kom ut fra Hospitalet?

– Jeg trodde ikke du ville snakke med meg, en fremmed, sa han. – Dette er ikke akkurat byens beste strøk.

Elen Marie smilte.

– Det har du rett i, men hvis det ikke er noe mer du vil fortelle meg, må jeg gå hjem nå. Det begynner å bli sent.

– Vil du snakke med Vårinn og si at jeg venter på henne?

– Jeg skal snakke med henne i morgen. Skal vi si at vi møtes på brygga i Vågen i morgen kveld? Da skal du få vite hvordan det går. Jeg er ferdig på arbeid klokken seks.

– Det er fint, og tusen takk, sa Ansgar og smilte. – God natt og farvel.

Hun ble stående og se etter ham da han gikk i retning Kirkegaten. Hun følte en dyp medlidenhet med ham og Vårinn. Samtidig opprørte det henne at foreldrene hans nektet to som elsket hverandre å være sammen. Det var ikke rett, men hun var ikke overrasket. Kvinner nederst på rangstigen ble ikke ansett som fine nok for ekteskap med en fra overklassen.

Hun begynte på hjemveien og håpet Vårinn ville bli glad for det hun hadde å fortelle henne.

